Tyrkerhassel

Tyrkerhassel (Corylus colurna) er et løvfellende tre som vokser i sørøstlige Europa og sørvestlige Asia.

Den blir opptil 20 m høy og er den eneste hasselarten med virkelig treaktig vekst og en kraftig stamme. Krona er kjegleformet med grove, vridde greiner. Barken er rødbrun på yngre trær, mens eldre trær har mørkebrun, avskallende bark. Skudd og bladstilk er tett dekket av kjertelhår. Bladene er store, 12,5 cm lange og 12,5 cm brede. Hanraklene er 5–7 cm lange. Nøttene sitter 5–6 sammen og er like store, eller litt større enn vanlige hasselnøtter.

Tyrkerhassel er utbredt på Balkan og i Anatolia, Transkaukasia og Nord-Iran. Den dyrkes som gatetre i mange land ettersom den tolererer forholdene i byer, tåler tørke og leirjord og er lite utsatt for skadedyr. I Norge finnes den blant annet ved NMBU på Ås og i Botanisk hage i Oslo. I forbindelse med ombyggingen av Carl Berners plass i Oslo 2008–2010 ble tyrkerhassel plantet langs Christian Michelsens gate.

Galleri

Referanser

Eksterne lenker 
 

Bjørkefamilien
Planter formelt beskrevet i 1753
Planter formelt beskrevet av Carl von Linné